Steinunn Ólína Þorsteinsdóttir vill verða næsti útvarpsstjóri . Facebook / Vilhelm Leik - og fjölmiðlakonan Steinunn Ólína Þorsteinsdóttir hefur gert kunnugt að hún hafi sóst eftir að verða næsti útvarpsstjóri . Steinunn greindi frá þessu í grein sem ber titilinn „ Við höfum öllu að tapa “ , og hún birti á Facebook í gærkvöldi . Í færslunni ræðir hún meðal annars um sýn sína á RÚV , hlutverk og stöðu einkarekinna fjölmiðla , auglýsingamarkaðinn og formann Sjálfstæðisflokksins . Í lok færslunnar segist Steinunn að hún gengist fús við því að ætla sér að sækja um stöðu útvarpsstjóra „ vegna þess að mér þykir vænt um Ríkisútvarpið og trúi staðfastlega á mikilvægi þess og læt engan segja mér annað . “ Segist hún ekki eiga neina vildarmenn í ráðandi ríkisstjórn , þekki engan stjórnarmann Ríkisútvarpsins persónulega og hafi bókstaflega engu að tapa . Nýr útvarpsstjóri mun brátt taka við stöðunni eftir að Magnús Geir Þórðarson var nýverið skipaður næsti þjóðleikhússtjóri . Frestur til að sækja um stöðu útvarpsstjóra rann úr 2. desember , en var svo framlengdur um viku . Áður hefur mikið verið rætt um ákvörðun stjórnar RÚV að birta ekki lista yfir umsækjendur um embættið . Steinunn ræðir í færslunni nokkuð um stöðu RÚV í samfélaginu og nefnir að þrátt fyrir að Ríkisútvarpið eigi að vera fjölmiðill allra landsmanna sé það ekki svo í allra augum . „ Fólk ætti samt að staldra við þegar ráðamenn og háværar raddir slá því fram að tilvist Ríkisútvarpsins sé úrelt , að útvarpsgjaldið ætti ekki að innheimta og að stofnunin ætti ekki að njóta tekna af auglýsingum , “ segir Steinunn . Einnig ræðir hún fjölmiðlafrumvarp Lilju Alfreðsdóttur menntamálaráðherra og Bjarna Benediktsson , fjármálaráðherra og formann Sjálfstæðisflokksins , sérstaklega í því samhengi . Hún segir frumvarpið vera tilraun til að skapa sanngjarnara umhverfi fyrir einkarekna fjölmiðla sem halda úti ólíkum sjónarmiðum og séu lýðræðinu lífsnauðsyn . „ Að fjármálaráðherra [ Bjarni Benediktsson ] samþykki frumvarp Lilju menntamálaráðherra með fyrirvara um endurskoðun á auglýsingastöðu Ríkisútvarpsins á fjölmiðlamarkaði segir okkur tvennt ; að hann óttast að fjölmiðlar aðrir en þeir sem eru honum þóknanlegir – sjálfstæðir fjölmiðlar eða Ríkisútvarpið – fái vald til að flytja okkur fréttir af hlutlægni þar sem okkar hagsmunir eru í fyrirrúmi . Hinsvegar bendir þetta til þess að hann sé veraldlega sinnaður gaukur sem skilur ekki mikilvægi menningarverðmæta sem ekki er hægt að kaupa og selja . Bjarni Benediktsson vill ekki bara stjórna ríkisbókhaldinu , heldur upplýsingunni allri . Þessu eigum við að hafna , burt séð frá því hvort okkur finnst Bjarni gúddí gaur eða ekki . Réttara væri að klæða hann í aðsniðinn samfesting sem heftir afskipti hans af Íslandssögunni eins og hún er og verður vonandi varðveitt áfram í fjölþættri dagskrárgerð Ríkisútvarpsins , “ segir Steinunn Ólína í færslunni . Stjórn RÚV hefur nú formlega auglýst starf útvarpsstjóra laust til umsóknar . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .